साउथ अफ्रीका में बनाया रिकॉर्ड, 35 की उम्र में किया बीएड, करियर बदले, रनिंग ने बनाया मशहूर
पुणे की तरू मटेटी ने 49 साल की उम्र में रनिंग शुरू की। आज वह अल्ट्रा मैराथन रनर हैं। वह कई नेशनल और इंटरनेशनल मैराथन में रिकॉर्ड बना चुकी हैं।
‘जिम में एक बार प्रतियोगिता हुई जिसमें प्लैंक, योग, ट्रेडमिल, रनिंग समेत कई कॉम्पिटिशन थे। मैंने सभी कॉम्पिटिशन ओपन कैटेगरी में जीते लेकिन ट्रेडमिल पर 2 किलोमीटर भी नहीं दौड़ पाई। यह हार मेरे लिए चैलेंज बन गई। यह सोच मैंने तय किया कि मैं सड़क पर 10 किलाेमीटर दौड़ूंगी और पुणे में होने वाली इंटरनेशनल मैराथन में हिस्सा लूंगी। जब मैं सड़क पर दौड़ी तो एक ही दिन में धीरे-धीरे लेकिन 10 किलोमीटर भागी।
रनिंग के वक्त मुझे आजादी का एहसास हुआ। उस समय मेरे बाल हवा में उड़ रहे थे। मुझे लगा बाल ही नहीं, मैं भी हवा में उड़ रही हूं और इसके बाद रनिंग मेरा पैशन बन गया। मेरे हस्बैंड ने मेरा साथ दिया और वो भी मेरे साथ भागने लगे।’ यह कहना है पुणे की तरू मटेटी का, जो अल्ट्रा मैराथन रनर हैं। तरु ने 49 साल की उम्र में रनिंग शुरू की और आज उनका यही पैशन है। ‘ये मैं हूं’ में मिलते हैं तरु मटेटी से।
पढ़ाई में अव्वल रही, स्पोर्ट्स से भागती थी
मैं दिल्ली में जन्मी हूं। पापा इंजीनियर और मां मैथ्स की टीचर और स्कूल प्रिंसिपल रही हैं। मेरे घर में हमेशा पढ़ाई को अहमियत दी गई।
मैंने पेरेंट्स के साथ कई शहर घूमे। कई स्कूलों में पढ़ी पर स्पोर्ट्स में कभी दिलचस्पी नहीं दिखाई। पुणे में सेंट्रल स्कूल में पढ़ी लेकिन जब भी कोई स्पोर्ट्स इवेंट होता तो मैं पेट दर्द या सिर दर्द का बहाना बनाकर लाइब्रेरी में जा बैठती।
12वीं में मुझे केंद्रीय विद्यालय के पुणे-मुंबई रीजन में सेकेंड पोजिशन मिली। क्लास में टॉपर रही हूं। इसके बाद मैंने 1985 में इंजीनियरिंग की।
साउथ इंडियन हस्बैंड ने पंजाबी बोलकर पेरेंट्स को किया इम्प्रेस 
मैं पंजाबी हूं और मेरे हस्बैंड हैदराबाद से हैं। हम लोगों की लव मैरिज है। एनडीए करने के बाद उन्होंने कॉलेज ऑफ मिलिट्री इंजीनियरिंग (CME) पुणे से एक कोर्स किया। उस दौरान वह ड्रम और गिटार बजाते थे। मेरी एक फ्रेंड है, वह गाती थी। एक दिन वह मुझे सीएमई लेकर गई। वहां म्यूजिकल इवनिंग थी। स्टेज पर मेरी फ्रेंड गा रही थी और हस्बैंड ड्रम बजा रहे थे। तभी हमारी मुलाकात हुई।
उन्होंने मेरी फ्रेंड से मुझे दोबारा मिलवाने को कहा। तब मैं इंजीनियरिंग के सेकेंड ईयर में थी। उन्होंने मुझे तभी प्रपोज कर दिया और मैंने हां कह दी। इसके बाद उनकी पोस्टिंग सिक्किम हो गई। मैं अपनी फ्रेंड के जरिए खतों को उन तक पोस्ट करके पहुंचाती थी और वही उनके खतों के जवाब मेरे पास लाती। जिस दिन मैंने अपनी मां को बताया, वह थोड़ी नाराज हुईं लेकिन उन्होंने लड़के से मिलने की इच्छा जाहिर की। वह सिक्किम से छुट्‌टी लेकर पुणे आए और मेरी फैमिली से मिले।
जब वह मां से मिले तो उन्होंने उनसे पंजाबी में बात की। दरअसल वह बठिंडा से पढ़े थे इसलिए उन्हें पंजाबी बहुत अच्छे से आती है। पंजाबी सुनकर मां खुश हो गई और मिलने के बाद उन्हें लड़का अच्छा लगा। हालांकि हस्बैंड की मम्मी को मेरे पंजाबी होने से दिक्कत थी। इसलिए पहले उन्होंने मेरे देवर, फिर हस्बैंड के नाना और पापा को मुझसे मिलने भेजा। अंत में वह खुद मुझसे मिलीं। सभी मुझे देखकर खुश हुए और 1985 में हमारी शादी हो गई।
आगे बढ़ने से पहले पोल के जरिए बताएं अपनी राय:
हस्बैंड के कहने पर बैडमिंटन खेलना शुरू किया
मेरे हस्बैंड एक्स आर्मी ऑफिसर हैं। जब हमारी शादी हुई तो वो दिन में काम करते और शाम को खेलने चले जाते। वो बिजी रहते थे, उन्होंने कहा कि तुम कोई एक्टिविटी जॉइन कर लो और मैंने बैडमिंटन और स्विमिंग शुरू की।
शादी के 3 साल बाद बेटी हुई। डिलिवरी के बाद मेरा वजन बहुत बढ़ा। उन दिनों जेन फॉन्डा का वर्कआउट बहुत फेमस था। मैं उसकी कैसेट लगाकर वर्कआउट करती। फिर जिम जाना और एरोबिक्स शुरू की।
फैमिली ने कहा- इतना मत दौड़
जब मैंने रनिंग शुरू की तो फैमिली में सबको लगा कि मैं इतना क्यों दौड़ रही हूं, इसकी क्या जरूरत है। घुटनों में दर्द हो जाएगा या कोई चोट लग जाएगी। सबसे ज्यादा चिंता मेरी बेटी और मां को होती।
मैं कहती कि 21 किमी की रन करूंगी फिर बंद कर दूंगी। उसके बाद 42 किमी की करूंगी तब बंद कर दूंगी। धीरे-धीरे किलोमीटर बढ़ते गए, मैं दौड़ती रही और नसीहतें थम गईं।
फिटनेस पर ध्यान देना शुरू किया
चूंकि यह नया शौक देर से लगा था इसलिए कुछ हेल्थ प्रॉब्लम शुरू हो गईं। मैं 9 महीने भागती और 3 महीने चोट से जूझती। मेरी मसल्स रनिंग के हिसाब से डेवलप नहीं हुई थीं। लेकिन मुझे अभी बहुत कुछ सीखना था।
रनिंग शुरू करने के 8 महीने बाद मैं 42.2 किलोमीटर लंबे टाटा मुंबई मैराथन में दौड़ी। उसके बाद मुझे इंजरी हुई तो मैं फिजियोथेरेपिस्ट के पास गई। उन्होंने मुझे विटामिन बी-12 और डी-3 टेस्ट करवाने को कहा। रिपोर्ट में मेरे ब्लड में बी-12 की मात्रा बहुत कम थी। इस पर वह हैरान थे कि मैंने इतनी लंबी रनिंग कैसे कर ली। फिर मैंने सप्लिमेंट लेने शुरू किए। अब मैं रेगुलर बॉडी चेकअप करवाती हूं। एक्सपर्ट्स की राय के मुताबिक डाइट और सप्लिमेंट लेती हूं। रनिंग ने मुझे अपनी सेहत को लेकर जागरूक बनाया।
साउथ अफ्रीका की फेमस कॉमरेड्स अल्ट्रा मैराथन में की रनिंग
मैंने हमेशा मैराथन में हिस्सा लिया जिसमें फास्ट रनिंग होती है। इसलिए मैं इंजरी से जूझती रही। मैंने सोचा कि अब अल्ट्रा मैराथन में भागती हूं। यह मैराथन से ज्यादा लंबी होने के बावजूद स्लो स्पीड में होती है। मैंने अब तक पुणे, जैसलमेर, कुंडलिका, ऊटी, लोनावला, बेंगलुरु और हैदराबाद में अल्ट्रा मैराथन में रनिंग की है। साउथ अफ्रीका की कॉमरेड्स अल्ट्रामैराथन के बारे में बहुत सुना था। यह काफी मुश्किल होती है। इसमें पहाड़ों के बीच से भागना होता है।
वहां एक साल 87 किमी का ‘अप रन’ होता है और दूसरे साल 90 किमी ‘डाउन रन’ होता है। मैंने वहां बैक टू बैक 1 साल अप रन और 1 साल डाउन रन किया। इसमें मेरे हस्बैंड भी मेरे साथ दौड़े। हम इंडिया के सेकंड कपल हैं, जिन्होंने इसमें हिस्सा लिया। जब हम दोनों को गले में मेडल पहनाया गया तो हम खुशी से झूम उठे।
कॉमरेड्स अल्ट्रामैराथन की ट्रेनिंग के बीच मेनोपॉज शुरू हुआ
महिला की जिंदगी में मेनोपॉज मुश्किल वक्त होता है। जब मैं साउथ अफ्रीका की अल्ट्रा मैराथन की प्रैक्टिस कर रही थी तो मेनोपॉज शुरू हुआ। मैं ट्रेनिंग के लिए 21 किमी दौड़ रही थी तभी अचानक हॉट फ्लैश आने लगे। मेरा शरीर पूरी तरह तप रहा था। रनिंग के दौरान ऐसा एहसास पहली बार हुआ था। एक तरफ मेरा वजन बढ़ रहा था दूसरी तरफ मूड स्विंग हो रहे थे। लेकिन उस समय मेरा फोकस केवल अल्ट्रा मैराथन पर था। इस दौरान मैंने खुद को मेंटली स्ट्रॉन्ग बनाया ताकि इमोशंस कंट्रोल कर सकूं। वजन बढ़ने लगा तो डायटीशियन से डाइट प्लान पूछा। लेकिन हिम्मत कभी नहीं हारी।
मैंने 42 किमी की 15 मैराथन, 50 किमी की 9 अल्ट्रा मैराथन, 60 किमी की 1 अल्ट्रा मैराथन, 80 किमी की 2 अल्ट्रा मैराथन, बैक टू बैक कॉमरेड्स अल्ट्रामैराथन, 100 किमी की 2 अल्ट्रा मैराथन, मुंबई में 12 घंटे की अल्ट्रा मैराथन, 12 की घंटे की 2 स्टेडियम रनिंग की हैं। पिछले 10 सालों में मैंने कई नेशनल मैराथन और इंटरनेशनल अल्ट्रा मैराथन में भाग लिया। रनिंग ने मेरी सोच ही नहीं, मुझे भी बदल दिया।
कभी टीचिंग की तो कभी आईटी में जॉब 
मेरा प्रोफेशनल करियर कभी एक जैसा नहीं रहा। शादी के बाद मैंने पुणे में एक रिसर्च सेंटर में काम किया। इसके 3 साल बाद एक इंजीनियरिंग कॉलेज में लेक्चरर की जॉब भी की। तब सबने कहा कि मैं टीचिंग करूं क्योंकि हस्बैंड की पोस्टिंग अलग-अलग जगह होती रहती थी।
मैंने जम्मू में एक स्कूल में पढ़ाना शुरू कर दिया। जब हस्बैंड की दिल्ली पोस्टिंग हुई तो 35 साल की उम्र में बीएड और फिर एमएड किया। मैं दिल्ली, भोपाल, पंचमढ़ी के कई नामी स्कूलों में टीचिंग का काम कर चुकी हूं। इस बीच कंप्यूटर कोर्स भी किया।
इसके बाद मैं आईटी सेक्टर आ गई और करीब 20 साल तक आईटी में नौकरी की। अपनी आखिरी कंपनी में मैं डिलीवरी हेड थी। तब मेरी रूचि प्रोफेशनल ग्रोथ से फिटनेस की तरफ चली गई। 2017 में मैंने जॉब छोड़ दी और पूरा फोकस रनिंग के शौक पर किया।